Hobro præsenterede onsdag en ny spiller - og det var af den eksotiske slags. Den nordjyske klub har hentet den costaricanske angriber Mayron George, der kommer fra græsk fodbold. Inden George skrev officielt under på kontrakten blev han testet på træningsbanen af Jonas Dal. Tiden på grønsværren blev dog kort, for fodboldstøvlerne strammede simpelthen for meget på angriberen fra Costa Rica. Han havde ikke medbragt sine egne støvler, da han ankom tirsdag aften. Derfor tog klubben ham i løbet af onsdagen med op for at købe et par nye støvler i byens lokale sportsbutik. 192 centimeter høje Mayron Georges fødder var dog så store, at man kun kunne finde et par støvler, som han kun lige kunne klemme sig ned i. George kom dog på græs sammen med Jonas Dal, men han måtte efter en halv times tid opgive at spille videre - for at undgå blå negle og ømme fødder, som træner Jonas Dal beskrev det. Mayron George skifter til Hobro på en fri transfer på en to-årig aftale. Den 21-årige angriber spillede senest på Kreta, og han står noteret for to landskampe for Costa Rica.

Opsummering:
Hobro IK skrev onsdag kontrakt med Mayron George fra Costa Rica.